לקראת ראש השנה וחגי תשרי יטיל צה"ל סגר מחצות (בין שבת לראשון) על כל יהודה ושומרון, ויסגור את המעברים לישראל בגדה וברצועת עזה בהנחיית הדרג המדיני - ולנוכח הערכת המצב הביטחונית.

כוחות מג"ב בכפר סוואחרה א-שרקייה שבאזור ירושלים (צילום: EPA)

הסגר במהלך ראש השנה יימשך עד יום רביעי בחצות (בין שלישי לרביעי). פתיחת הסגר תתבצע רק בהתאם להערכת מצב ביטחונית. מתאם פעולות הממשלה בשטחים יאפשר כניסת פלסטינים לישראל רק במקרים הומניטריים, רפואיים וחריגים בלבד. לאורך החגים לא יוטל סגר על אזורי התעשייה בשטחי יהודה ושומרון.

גם במשטרה נערכים בכוחות גדולים לקראת ראש השנה. לא פחות מ-4,000 שוטרים ולוחמי משמר הגבול יתפרסו ברחובות ירושלים, בסמטאות העיר העתיקה ובמזרח העיר לקראת התושבים והתיירים הרבים שצפויים להגיע לרחובות הבירה בתקופת החגים.

על אף השלמת ההיערכות לקראת התקופה הרגישה של החגים, המשטרה מקיימת הערכות מצב בראשות מפקד מחוז ירושלים ניצב דורון ידיד. השוטרים תודרכו לשים דגש לזיהוי מפגעים בודדים.

לוחמי מג"ב בירושלים (צילום: AFP)

דריכות גבוהה לקראת המבקרים הרבים בירושלים (צילום: AFP)

רק בשבוע האחרון התרחשו שני פיגועים בעלי אופי זהה, שבהם נערים פלסטינים חמושים בסכינים דקרו אזרחיות ישראליות. ביום רביעי מחבל בן 14 מהכפר אל-מידיה דקר צעירה בת 21 סמוך למודיעין - ולמחרת, מחבל בן 13 מהכפר עזרייה ניסה לדקור שוטרים בשער השלשלת, בכניסה להר הבית. במהלך ההשתלטות עליו נפצעה שוטרת אחת באורח קל מאוד.

באותו המקום ממש בוצע פיגוע דקירה של שני נערים פלסטינים שפגעו בשוטר שנפצע בינוני. שניהם נורו במקום - ואחד מהם מת מפצעיו בהמשך.

חשש ממפגעים בודדים

"אנו עדים לכמה אירועים שבהם קטינים מבצעים פיגועים, ולקראת החגים יש פעילות מוגברת ואנחנו מעבים את הכחות", אמר סגן ניצב שלומי בכר, ראש ענף מבצעים במחוז ירושלים. על אף שאין מודיעין קונקרטי, קיים חשש מפני המפגע הבודד, כזה שירצה לבצע פיגוע ולהידמות לחבריו.

לוחמי מג"ב בכפר סוואחרה א-שרקייה שמדרום לירושלים (צילום: EPA)

כוחות בכפר סוואחרה א-שרקייה (צילום: EPA)

"שוטרים נערכים לחקיינים הקטינים שינסו לבצע פיגועים דומים", אמר בכר והדגיש כי "השוטרים מתורגלים לסוג הפיגועים האלו ונמצאים בדריכות ובנחישות להגיב. אנחנו מצליחים לטפל בזמן קצר בפיגועים האלו".

לצד הדריכות הביטחונית, ראש השנה מאופיין גם בעומסי התנועה הכבדים ברחבי הארץ. במשטרה הגבירו את מערך השוטרים והמתנדבים שיטפלו בפקקים ובהזרמת התנועה בצירים השונים, וכן יגבירו את האכיפה נגד נהיגה בשכרות, בריונות כביש ועבירות תנועה מסכנות חיים. כמו כן, המשטרה נערכת גם לעבירות רכוש שמתרחשות לא פעם בתקופת החגים - ויפעלו במישור הגלוי והסמוי על-מנת למנוע פריצות לבתים.



ביום כיפור, שיחול ביום שלישי הבא, יוטל סגר למשך שתי יממות (מחצות שבין שני לשלישי, ועד חצות שבין רביעי לחמישי). בחג הסוכות הסגר יימשך תשעה ימים - מ-13 באוקטובר בשעה חצות, ועד 21 באוקטובר בשעה חצות.